Source: https://www.iusinfo.si/Obvestila/Arhiv/2014_Tednik_IUS-INFO_XII_14___10_april.htm
Timestamp: 2019-06-25 20:22:28+00:00
Document Index: 606085

Matched Legal Cases: ['Sodišče ', 'Sodišče ', 'Sodišče ', 'Sodišče ', 'sodišče ', 'sodišče ', 'sodišče ', 'Sodišče ', 'sodišče ', 'sodišče ']

April 2014, številka 14 / letnik XII.
>> Sodišče EU razveljavilo direktivo o hrambi podatkov
Sodišče EU je v torek razveljavilo evropsko direktivo o hrambi podatkov, ki telekomunikacijskim podjetjem nalaga shranjevanje osebnih podatkov za potrebe organov pregona. Sodišče je razsodilo, da direktiva, ki je bila sprejeta leta 2006 v sklopu protiterorističnih ukrepov po terorističnih napadih v Londonu in Madridu, krši temeljne pravice državljanov. Morala bi biti zastavljena ožje in omejena le na najnujnejše posege v temeljne pravice. Sodišče prav tako opozarja na odsotnost določila, da se morajo podatki hraniti na ozemlju EU, in posledično pomanjkljiv nadzor nad morebitnimi zlorabami.
Neznosnost legalistične ignorance - prekrškovna misel
DZ je pretekli teden opravil drugo branje predloga zakona o preprečevanju dela in zaposlovanja na črno, ki med drugim na novo ureja osebno dopolnilno delo, kot je pomoč v gospodinjstvu. Da bi spodbudil zakonito opravljanje tega dela, predlog uvaja sistem vrednotnic, ki izvajalcem prinašajo pravice z naslova zdravstvenega in pokojninskega zavarovanja.
>> Razkritje vseh slabih posojil na državnih bankah
DL je s podpisi vseh vodij poslanskih skupin koalicije v postopek danes vložila novo novelo zakona o dostopu do informacij javnega značaja, s katero bodo razkrili tudi slaba posojila, ki so ostala na državnih bankah. Gre za slaba posojila do uveljavitve zakona. Računati gre tudi na podporo opozicije, ki se je za take rešitve zavzela že pri prvi noveli.
>> Sodstvo bi moralo ustrezno racionalizirati svoje delo
Tisto, kar se je spremenilo v zadnje pol leta, je, da je več stečajev. "A to ni posledica zakona, to je posledica gospodarske situacije, v kateri smo, in to se je dalo predvideti," je dejal minister za pravosodje Senko Pličanič. Dodal je, da bi morali to predvideti tudi v sodstvu in ob tem ustrezno racionalizirati svoje delo. Trditev predsednika vrhovnega sodišča Branka Masleše, da je zakon o finančnem poslovanju krivec za to, da je sodstvo v resnih težavah, tako po Pličaničevem prepričanju ne drži. "Ureditev, po kateri sodišča zalagajo denar, ki je potreben za začetek stečajnega postopka, za tiste, ki si tega ne morejo privoščiti, je veljala že ves čas," je pojasnil.
>> Koalicija se je uskladila o ukrepih za izpad v proračunu
Koalicijski partnerji so se uspeli dogovoriti o ukrepih, ki bodo po razveljavitvi nepremičninskega zakona nadomestili izpad v proračunu. Po navedbah premierke Alenke Bratušek bodo povečali učinkovitost izterjave javnih dajatev, med 40 in 50 milijonov evrov bodo poiskali s prihranki v širšem javnem sektorju, povišali bodo tudi trošarine. Vlada je danes že sprejela predlog novele zakona o trošarinah in spremembe uredbe o trošarini za alkohol in alkoholne pijače. Glede na gradivo na spletni strani vlade se trošarine zvišujejo za 10 odstotkov.
>> Reformni program
Minister za finance Uroš Čufer je po obravnavi predloga nacionalnega reformnega programa 2014-2015 na seji Ekonomsko socialnega sveta pojasnil, da predlog pomeni nadaljevanje lani sprejetega programa. O podrobnostih pa se bodo še dogovarjali, je zagotovil. V Zvezi svobodnih sindikatov Slovenije nasprotujejo varčevanju na račun upokojencev in drugih skupin, saj se bo zaradi tega potrošnja zmanjšala in ne povečala. V GZS med ključnimi vprašanji izpostavljajo vprašanje obdavčitve dela. Po njihovi oceni bi morali razvojne kadre, kot so razvojni inženirji, bolj stimulirati. V konfederaciji sindikatov javnega sektorja celo pozivajo k umiku predloga.
>> Ponovno nadomestilo za uporabo stavbnih zemljišč
Z razveljavitvijo zakona o davku na nepremičnine bo Davčna uprava RS (Durs) za leto 2014 odmerila nadomestilo za uporabo stavbnih zemljišč, davek od premoženja ter pristojbino za vzdrževanje gozdnih cest. Odmera bo tekla na enak način kot v preteklih letih, spremembe so le pri datumih odmere ter rokih plačila.
>> Janša izgubil tožbo proti finskemu novinarju
Ljubljansko okrožno sodišče je v ponovljenem sojenju, ko je predsednik SDS Janez Janša od avtorja oddaje Resnica o Patrii, finskega novinarja Magnusa Berglunda in finske televizije YLE zahteval 1,5 milijona evrov odškodnine ter umik izjav, objavljenih v oddaji, v celoti zavrnilo. Janši je ob tem naložilo 27.852 evrov pravdnih stroškov.
>> Kangler ne bo alternativno prestajal kazni
Okrajno sodišče je zavrnilo prošnjo nekdanjega mariborskega župana Franca Kanglerja za alternativno prestajanje sedemmesečne zaporne kazni. Zoper sklep se bo njegov zagovornik Marko Bošnjak pritožil, v primeru, da bi višje sodišče pritožbo zavrnilo, pa bo moral Kangler v zapor.
>> Zahteva za preiskavo v zadevi Stožice
Specializirano državno tožilstvo je včeraj na preiskovalni oddelek ljubljanskega okrožnega sodišča vložilo zahtevo za preiskavo zoper tri od petih ovadenih v zadevi Športni park Stožice. Med ovadenimi pa naj bi bili ljubljanski župan Zoran Janković, Uroš Ogrin in Zlatko Sraka iz ljubljanskega podjetja Grep, obrambni minister Roman Jakič in nekdanji direktor ljubljanskih Parkirišč Samo Lozej. V ponedeljek pa je tožilstvo zoper Zorana Jankovića vložilo obtožnico zaradi poslov Mercatorja v Nišu iz leta 2005, ko je Janković vodil Mercator.
>> Sodišče v Strasbourgu zavrnilo pritožbo zakoncev Karner
Evropsko sodišče za človekove pravice v Strasbourgu je pritožbo Mihaela Karnerja in njegove soproge zavrnilo kot nedopustno. ZDA zahtevajo njuno izročitev zaradi preprodaje anaboličnih steroidov, Avstrija pa jo je že odobrila na vseh stopnjah.
>> Poenostavljeno poslovanje
Veljati je začela novela Zakona o splošnem upravnem postopku (ZUP), ki poenostavlja poslovanje z upravnimi organi. Uradniki bodo odslej na željo stranke dolžni sami izpolniti obrazec vloge, ki je potreben za začetek postopka, in ga ponuditi v podpis stranki. Na občinah, upravnih enotah in v drugih ustanovah z javnimi pooblastili bodo tako občani uradnika samo obvestili, katero pravico uveljavljajo ter jim posredovali osebne podatke. Javni uslužbenec pa bo te podatke vnesel v informacijski sistem in natisnil vlogo, ki jo bo državljan le še podpisal. Novela naj bi tako pripomogla tudi k formalni ustreznosti vlog. Pogosto nejasni in nerazumljivi predpisi ali prav takšni obrazci vlog namreč pogosto povzročijo, da stranke ne sporočijo potrebnih podatkov. Zato so potrebni dodatni pozivi strank k odpravi pomanjkljivosti, kar podaljšuje postopek.
>> Obračun plač v javnem sektorju
5. aprila so začele veljati spremembe in dopolnitve Uredbe o enotni metodologiji in obrazcih za obračun in izplačilo plač v javnem sektorju, ki med drugim dodajajo v preglednico 2. člena nove izraze Z621 do Z630, ki se začnejo uporabljati 1. julija. Dodane in spremenjene pa so bile tudi vrste izplačil iz 3. člena.
>> Državnotožilsko pripravništvo
V veljavi je novi Pravilnik o državnotožilskem pripravništvu, ki ureja pripravništvo za usposabljanje univerzitetnih diplomiranih pravnikov oziroma magistrov prava za samostojno pravniško delo v okviru državnega tožilstva ter pripravo na pravniški državni izpit v okviru izbirnega usposabljanja. Šestnajst mesečno izbirno usposabljanje državnotožilskih pripravnikov poteka po časovno določenem razporedu in po programu, ki ga določa 10. člen.
>> Kolektivna pogodba trgovine
Sindikat delavcev trgovine Slovenije - ZSSS na strani delojemalcev in Trgovinska zbornica Slovenije, Združenje delodajalcev Slovenije ter Gospodarska zbornica Slovenije na strani delodajalcev so sklenili Kolektivno pogodbo dejavnosti trgovine Slovenije, ki začne veljati 1. maja 2014 in velja do konca leta 2016. V prehodnih določbah je določenih nekaj izjem, in sicer pri uporabi določb glede odmere letnega dopusta za leto 2014 in začetka uporabe določb glede dodatkov, ki izhajajo iz posebnih obremenitev pri delu ter odpravnine.
>> Aneks k Tarifni prilogi KPtoupd
Sprejet je bil Aneks k Tarifni prilogi Kolektivne pogodbe za tekstilne, oblačilne, usnjarske in usnjarsko predelovalne dejavnosti (KPtoupd), ki določa višino dodatkov za posebne pogoje dela, ki izhajajo iz posebnih obremenitev pri delu, neugodnih vplivov okolja in nevarnosti pri delu. Veljati je začel 5. aprila in velja do sklenitve nove Tarifne priloge.
>> Z drugimi novimi predpisi se lahko seznanite na UL št. 24
>> Reorganizacija poslovanja z ukinitvijo kadrovske službe
Vrhovno sodišče je zavrnilo (Sodba VIII Ips 261/2013) revizijski zahtevek tožeče stranke v zadevi Pdp 453/2013, ki je trdila, da odpovedni razlog ni bil resničen oziroma, da je bila ukinitev celotne kadrovske službe in delovnega mesta kadrovik zgolj fiktivna, sprejeta z namenom „znebiti“ se tožnice.
dr. Ciril Ribičič:
Varstvo pravic odvetnikov pred Ustavnim sodiščem RS in ESČP
Protipravnost ravnanja kot element odškodninskega delikta v postopkih zaradi razžalitve dobrega imena in časti
Nova Ljubljanska arbitražna pravila
Srečo Jadek:
Novosti stečajne zakonodaje
Ob opozorilu Vrhovnega sodišča glede finančnega stanja sodišč
Očitno je, da so pri nas debate, takoj, ko se dotaknejo razpoložljivih ali potrebnih javnih sredstev, že na samem začetku obsojene na neverjetno odsotnost racionalnega uvida, da ne rečem kaj hujšega. Pri tem pa je najslabše, da se razprava prenaša v za to popolnoma neprimerne forume, ki ne samo, da nimajo ustreznega vpogleda v problematiko, temveč predstavljajo nevarnost nastanka škode, ki bi se ji morali na vsak način izogniti.
Zakon o sodnih taksah (ZST-1), ki je bil objavljen leta 2008, je bil spremenjen že šestkrat, zadnje spremembe veljajo od 1. januarja 2014. Vse spremembe, dopolnitve in razveljavitve členov so upoštevane samo v IUS-INFO čistopisu ZST-1.
V časovni lestvici je na voljo tudi vseh sedem verzij čistopisov tega zakonskega besedila, kakor se je spreminjalo od prve objave.
17. april 2014 Zakon o dostopu do informacij javnega značaja (ZDIJZ) VEČ
17. april 2014 Zakon o prejemkih poslovodnih oseb v gospodarskih družbah v večinski lasti Republike Slovenije in samoupravnih lokalnih skupnosti (ZPPOGD)
17. april 2014 Zakon o ukrepih Republike Slovenije za krepitev stabilnosti bank (ZUKSB)
Spletni seminar v živo: Kaj morajo upravniki vedeti za uspešno izterjavo terjatev, v četrtek, 17. aprila 2014, med 10. in 11. uro.
4. april 2014 Povprečna stopnja davka in prispevkov od plač - primerjava 2012 in 2013 35,01 34,54 %
1. april 2014 Uskladitev preživnin za leto 2014 + 0,1 %
1. april 2014 Nadomestilo za objavo postopka poenostavljene prisilne poravnave na AJPES 65,00 EUR
1. april 2014 Nadomestilo za objavo postopka preventivnega prestrukturiranja na AJPES 65,00 EUR
5. april 2014 Dodatek za nočno in nadurno delo po aneksu k KPtoupd 30 %
5. april 2014 Dodatek za delo v nedeljo po aneksu k KPtoupd 50 %
9. april 2014 Dodatek za delo na praznik po aneksu k KPtoupd 100 %
1. maj 2014 Najnižja osnova plača za V. tarifni razred po novi KP dejavnosti trgovine RS 656,08 662,53 EUR
9. dnevi prekrškovnega prava, 15. in 16. maj, Kranjska Gora